Ilie Dumitrescu a dezvăluit că este supărat pe Dan Petrescu, colegul său din "Generația de Aur", și spune că nu au mai vorbit "de ceva timp".
Întrebat de Mihai Morar în podcastul "Fain & Simplu" dacă mai vorbește cu Dan Petrescu, Ilie Dumitrescu a spus: "Eu cu el? Nu mai vorbesc de ceva timp. Am apelat la Victor Becali, l-am sunat, băi, vezi că e păcat să n-apară în filmul ăsta, suntem toți, suntem pregătiți să îi trimitem o echipă acolo, e un proiect serios, e păcat să n-apară".
Fostul atacant al naționalei spune că a fost o echipă în Coreea de Sud astfel încât să apară și Dan Petrescu, actualul antrenor al lui Jeonbuk, în documentarul "Hai, România! – Povestea Generației de Aur".
"A fost o echipă până în Coreea de Sud, cu tot ceea ce înseamnă diurnă, cu tot ceea ce înseamnă masă, cazare acolo, transport. Da, a fost OK, adică s-a filmat și cu Petrescu", a continuat Ilie Dumitrescu.
"Bine, dacă venea acum la avanpremieră, n-aveam probleme să… Sigur dacă ne vedem față în față, nu mai e… Păi, mi s-a mai întâmplat. Am avut o perioadă când n-am vorbit și ne-am văzut când s-a inaugurat Stadionul Steaua. Nu ne vorbisem și, când ne-am văzut, ne-am nimerit amândoi în aceeași lojă", a adăugat Ilie Dumitrescu.
Întrebat de ce este supărat Dan Petrescu pe el, Ilie Dumitrescu a spus că situația stă invers: "Nu, eu sunt pe el".
"Păi, l-am întrebat ce face, i-am dat un mesaj, sau o chestie, ceva de genul acesta, era la CFR, era stresat, și cumva el a intrepretat-o că vreau să aflu vreo informație sau ceva, adică ceva care între mine și ceilalți care sunt implicați în activitate, eu, din zona asta de analiști, și ceilalți, care sunt implicați în fenomen, niciodată nu există chestia asta, că eu sun pe cineva să îl întreb ceva, să se gândească că eu aș putea să merg a doua zi în redacție la Digi și să vorbească ceva, adică niciunul! Iar Petrescu a luat-o așa. Și am zis, bă, bine, dacă tu așa crezi că mă folosesc eu ca să am o relație bună la Digi după 15 ani…", a povestit Ilie Dumitrescu.